b"\n_START_ARTICLE_\nEurop\xc3\xa6iske Regionale Udviklingsfond\n_START_PARAGRAPH_\nDen Europ\xc3\xa6iske Regionale Udviklingsfond, fork. ERUF og undertiden ogs\xc3\xa5 blot kaldet Regionalfonden (engelsk: European Regional Development Fund, ERDF) er den af EU's strukturfonde, der har ansvaret for regionale projekter._NEWLINE_Fonden blev etableret i 1975 p\xc3\xa5 initiativ fra Storbritannien. Form\xc3\xa5let er at st\xc3\xb8tte mindre udviklede regioner i det europ\xc3\xa6iske f\xc3\xa6llesskab. Konkret drejer det sig bl.a. om infrastruktur, uddannelse erhvervsudvikling. I begyndelsen var fonden en 'rabat' p\xc3\xa5 Storbritanniens betaling til EU, idet landet fik en stor del af ERUF's midler. Fondens midler er siden slutningen af 1980'erne \xc3\xb8get, hvilket bl.a. skyldes at EU har f\xc3\xa5et flere medlemslande i Sydeuropa._NEWLINE_I Danmark fungerer Erhvervs- og Byggestyrelsen som forvaltningsmyndighed for strukturfondene og har s\xc3\xa5ledes til opgave at p\xc3\xa5se, at de danske projekter der st\xc3\xb8ttes lever op til EU's regler. Danmark modtager i perioden 2007-2013 cirka 1,8 mia. kr. fra Regionalfonden. Blandt de projekter, som fonden har st\xc3\xb8ttet i Danmark er Nords\xc3\xb8en Forskerpark."